
הכנסת העשרים
מושב רביעי
<פרוטוקול מס' 505>
מישיבת ועדת הפנים והגנת הסביבה
יום שני, ט' בכסלו התשע"ח (27 בנובמבר 2017), שעה 12:30
<סדר היום:>
<הצעת חוק סדר הדין הפלילי (תיקון – איסור המלצה או חוות דעת של רשות חוקרת), התשע"ח-2017 (פ/4653/20) של חה"כ דוד אמסלם – הכנה לקריאה הראשונה>
נכחו:

<חברי הוועדה:> 
דוד אמסלם – היו"ר
טלב אבו עראר

יעקב אשר

נאוה בוקר

דוד ביטן

יואב בן צור

יעל גרמן

תמר זנדברג

יעל כהן–פארן

לאה פדידה
חברי הכנסת:
אמיר אוחנה

קארין אלהרר
דב חנין

יואל חסון

עליזה לביא

מיקי לוי

שולי מועלם רפאלי

יוליה מלינובסקי 

אברהם נגוסה

רחל עזריה

יוסף עטאונה

רועי פולקמן

מיקי רוזנטל
<מוזמנים:> 
	יואל הדר
	–
	עו"ד, יועמ"ש, המשרד לביטחון פנים

	רפ"ק דקלה פוגל ברדה
	–
	עו"ד, ע' יועמ"ש, משטרת ישראל, המשרד לביטחון פנים

	תנ"צ ערן קמין
	–
	רח"ט חקירות, משטרת ישראל, המשרד לביטחון פנים

	רפ"ק אמיר ליפשיץ
	–
	עו"ד, יועמ"ש, אג"ת, משטרת ישראל, המשרד לביטחון פנים 

	עמית מררי
	–
	עו"ד, משנה ליועץ המשפטי לממשלה (משפט פלילי), משרד המשפטים

	גיל ברינגר
	–
	עו"ד, לשכת שרת המשפטים, משרד המשפטים

	דורון סלע
	–
	אחראית קשרי ממשל, המכון הישראלי לדמוקרטיה

	דוד דהאן
	–
	יו"ר, הארגונים החברתיים בכנסת

	אריאל אדרי
	–
	הארגונים החברתיים בכנסת

	יגאל בוזגלו
	–
	סגן ראש עיריית קריית שמונה

	אורי נחמן
	–
	פעילה חברתית, חברת הליכוד

	אסנת מידן
	–
	לווייני תקשורת

	עידן בנימין
	–
	מוזמן/ת

	ואליד נאסר א-דין
	–
	מוזמן/ת

	
	
	


<ייעוץ משפטי: >
עידו בן יצחק
הדר בר-שלום
אריאל רייס (מתמחה)
<מנהלת הוועדה:>
לאה קריכלי
<רישום פרלמנטרי:>
אירית שלהבת
<הצעת חוק סדר הדין הפלילי (תיקון – איסור המלצה או חוות דעת של רשות חוקרת), התשע"ח-2017,  פ/4653/20, הצעת ח"כ דוד אמסלם>
<היו"ר דוד אמסלם:>
צהרים טובים לכולם, אני מתכבד לפתוח את ישיבת ועדת הפנים והגנת הסביבה. על סדר-היום: הצעת חוק סדר הדין הפלילי (תיקון – איסור המלצה או חוות דעת של רשות חוקרת), התשע"ח-2017, פ/4653/20 של חבר הכנסת דוד אמסלם, שזה אני.

אני רוצה להכניס את כולנו לקונטקסט של מה שעשינו עד עכשיו. עד עכשיו דנו על הצעת החוק הזאת במשך 3 ישיבות ארוכות: ביום רביעי, ביום חמישי שאז רובכם לא הייתם כאן אבל היו כאן כמה חברי כנסת שאני רואה גם היום.
<דב חנין (הרשימה המשותפת):>
אבל לא הייתה ישיבה בשבת.
<היו"ר דוד אמסלם:>
עוד לא. 

<תמר זנדברג (מרצ):>
גם לא היה נוסח. על מה דנתם? את הכול כתבתם מחדש. 

<מיקי רוזנטל (המחנה הציוני):>
זה נקרא: חקיקה בתנועה. אתה זורק כדור שחור.
<היו"ר דוד אמסלם:>
לכל אלה שקוראים לי בריון – לא אתן לכם להפריע, גם אם תקראו לי בריון. 
<מיקי רוזנטל (המחנה הציוני):>
מי קרא לך בריון? 

<היו"ר דוד אמסלם:>
לא חשוב. לא אתה. כאן אצלי יש סדר עכשיו. מי שלא מקבל את זכות הדיבור אני קורא לו 3 פעמים לסדר, ואם הוא לא נענה לזה אני מוציא אותו. בסדר? אלה כללי המשחק. 

אני רוצה לומר מה עשינו כאן. דנו שעות על גבי שעות על הצעת החוק הזאת. אני רוצה לומר דבר בסיסי. נכון מה שאמרת, מיקי רוזנטל, החוק הזה נכנס א' ויצא ב' בגלל שהייתי פתוח לרוב השינויים. אנשים משכנעים אותי ואני משנה. בניגוד לרבים אחרים, אני לא נעול. כאשר משכנעים אותי בעניין אני משנה. לכן באמת שינינו את הצעת החוק.
<תמר זנדברג (מרצ):>
במה שכנעו אותך? שזה יחול רק על ראש הממשלה? זה השכנוע? 
<מיקי לוי (יש עתיד):>
רק על ראש הממשלה הנוכחי מהליכוד. 

<תמר זנדברג (מרצ):>
מינימום 9 שנים. 

<היו"ר דוד אמסלם:>
חברת הכנסת זנדברג, אני ברשות הדיבור כרגע, אני מבקש לא להפריע לי. הרי אמרתי קודם שלא תפריעי, אבל כנראה את לא יכולה. לכן אני מבקש ממך לא להפריע לי. 

שינינו את הצעת החוק באופן משמעותי למדי מרגע שהיא הגיעה לוועדה ועד הלום. 

תכלית הצעת החוק מבחינתי הייתה אחת, ואמרתי את זה מתחילת החקיקה: הפרסום. אם המשטרה ממליצה לפרקליטות וזה נשאר ביניהם – זה מעולם לא עניין אותי, אהלן וסהלן, תדברו, תעשו הכול, כל אחד שיעשה את עבודתו. זו לא הייתה הבעיה. הבעיה הייתה בפרסום. לכן הצעת החוק הזאת כרגע עונה על הבעיה של הפרסום לכולם.
<מיקי לוי (יש עתיד):>
אדוני, אבל זה היה נתון לסמכותו של היועץ המשפטי לממשלה. אתם לא סומכים על היועץ המשפטי לממשלה?
<היו"ר דוד אמסלם:>
מיקי לוי, אני קורא אותך לסדר בפעם הראשונה. אתה גם לא חבר ועדה ואתה גם מפריע. 
<מיקי לוי (יש עתיד):>
אני מתבטא. 

<היו"ר דוד אמסלם:>
ישבנו כאן שעות על גבי שעות.

<מיקי לוי (יש עתיד):>
אני ישבתי אתך. 

<היו"ר דוד אמסלם:>
לא בכל הישיבות היית אתי. אני יודע במה השתתפת.

<תמר זנדברג (מרצ):>
בישיבות שאתה עושה עם ראש הסגל של ראש הממשלה הוא לא אתך. 
<מיקי רוזנטל (המחנה הציוני):>
זה לא רלוונטי. רוב השיחות היו קואליציוניות, הן לא היו אתנו. 
<היו"ר דוד אמסלם:>
מיקי רוזנטל, אני קורא גם אותך לסדר בפעם הראשונה. 

<מיקי לוי (יש עתיד):>
תתקן טעות: הייתי בכל הישיבות.

<היו"ר דוד אמסלם:>
מיקי לוי, היית, אבל לא לאורך כל הישיבה. 

<תמר זנדברג (מרצ):>
עם יואב הורוביץ לא היית.
<היו"ר דוד אמסלם:>
חברת הכנסת תמר זנדברג, אני קורא אותך לסדר בפעם הראשונה. עוד מעט תגידי שהוצאתי אותך סתם ולא הפרעת בכלל. 
<תמר זנדברג (מרצ):>
באמת הוצאת אותי סתם.

<היו"ר דוד אמסלם:>
הנה, אני קורא אותך לסדר בפעם הראשונה, ואם תמשיכי תהיה גם פעם שנייה.

זאת מבחינתי התכלית של הצעת החוק, לשם כיוונתי כל הזמן. 

<תמר זנדברג (מרצ):>
זה חוק חדש. 

<דוד ביטן (הליכוד):>
הוא לא חדש. 

<היו"ר דוד אמסלם:>
היא מחליטה שזה חדש. בסדר. מה אכפת לך? היא יכולה להחליט גם שהיום יום רביעי. 

<תמר זנדברג (מרצ):>
ואם קרה, אז מה קרה?...

<היו"ר דוד אמסלם:>
סברתי שבתיקים שיש בהם פרקליט מלווה ממילא לא היה טעם בהמלצה, אל"ף כי היא לא נחוצה, ובי"ת, בוודאי גם לא הייתה סיבה להדליף אותה. אני באתי מזווית ההדלפה. זה היה הקונצפט של מה שחשבתי ולכן ניסחתי את הצעת החוק כפי שניסחתי, וזה לכלל עם ישראל, לא לראש הממשלה. 
אבל לאחר שהיום התכנסנו, נפגשתי עם כל ראשי הסיעות, לא רק עם "כולנו" ולא רק עם "הבית היהודי", וראיתי שזה כבר יצא לעיתונות, אלא נפגשתי גם עם "יהדות התורה", נפגשתי עם ש"ס, נפגשתי עם כולם וגיבשנו.
<יעל כהן-פארן (המחנה הציוני):>
גם יואב הורוביץ הוא ראש סיעה?

<דוד ביטן (הליכוד):>
יואב הורוביץ לא קשור לזה. הוא בא לצורך עניין אחר. 

<מיקי רוזנטל (המחנה הציוני):>
אולי תספר לנו לשם מה הוא בא, אני מתעניין. 

<היו"ר דוד אמסלם:>
מיקי רוזנטל, אני לא רוצה לספר לך גם מה אכלתי אתמול בלילה.
<קארין אלהרר (יש עתיד):>
אבל זה רלוונטי. 

<יעל כהן-פארן (המחנה הציוני):>
חשוב מה "בישלת" לנו אתמול בלילה. 

<דוד ביטן (הליכוד):>
זה היה בנושא אחר, בעניין החרדים. 

<היו"ר דוד אמסלם:>
זה לא רלוונטי. חברת הכנסת קארין אלהרר, פעם שאלו את בגין: "מה עשית אתמול בלילה?" הוא אמר: "לא שואלים ג'נטלמן איפה הוא בילה בלילה". 
<קארין אלהרר (יש עתיד):>
אה, זה בהסכם הג'נטלמני לא לספר מה היה?

<היו"ר דוד אמסלם:>
לא שאלתי אותך עם מי נפגשת, מה עשית היום. 
<קארין אלהרר (יש עתיד):>
אתה יכול לשאול, אם זה קשור לעבודה הפרלמנטרית שלי אני אענה. 

<היו"ר דוד אמסלם:>
אני לא שואל בגלל שאני מכבד אותך ואני חושב שזה לא מענייני. 

<קארין אלהרר (יש עתיד):>
זה מעניינו של הציבור.

<היו"ר דוד אמסלם:>
עניינו של הציבור – אני אקרא את הצעת החוק.

<דוד ביטן (הליכוד):>
אַת הציבור?

<היו"ר דוד אמסלם:>
חברת הכנסת קארין אלהרר, אני לא שואל אותך אף פעם. אני רוצה להתקדם. לא שאלתי אותך בישיבות שלך עם מי את נפגשת או לא נפגשת, זה לא מענייני. 

<קארין אלהרר (יש עתיד):>
אתה מוזמן לשאול. 

<היו"ר דוד אמסלם:>
אבל אני רוצה להתקדם. אם את לא רוצה, לא אענה לך ואתקדם. לכן אני מבקש כרגע, היות וסיימתי את כל הדיונים על הצעת החוק, נבקש מהיועץ המשפטי של הוועדה לקרוא את הצעת החוק ואז נעבור להצבעות. בבקשה. 

<דב חנין (הרשימה המשותפת):>
זה נוסח חדש.

<יעל כהן-פארן (המחנה הציוני):>
יש נוסח או שאנחנו מצביעים באוויר? איפה הנוסח?

<היו"ר דוד אמסלם:>
זה הנוסח שיש בטבלטים. יש בו שינוי אחד.

<מיקי רוזנטל (המחנה הציוני):>
זכותנו לראות את הנוסח וללמוד מה קרה. מה הוא הדבר הזה? זכותנו לראות את הנוסח החדש. זה עניין של נוהל. 

<יעל כהן-פארן (המחנה הציוני):>
מרוב שינויים נגמרו הבטריות בטבלט.

<מיקי רוזנטל (המחנה הציוני):>
כאשר אתה מסכם בחדר שלך משהו, אתה חייב להביא את זה אלינו לדיון. יכולת גם להצביע בחדר שלך. מה זה? איזה מין דבר זה?

<היו"ר דוד אמסלם:>
מיקי רוזנטל, אני לא רוצה לקרוא אותך לסדר בפעם השנייה. 

<תמר זנדברג (מרצ):>
אפשר לראות נוסח?

<היו"ר דוד אמסלם:>
נקרא עכשיו את הנוסח, כולל התיקונים שעשיתי. הנוסח הוא זה שפורסם, כולל תיקונים שהכנסנו בו. תשמעו את התיקונים. אם תרצו לטעון "נושא חדש" תוכלו לטעון.
<יעל גרמן (יש עתיד):>
אני מבקשת את זה בכתב. 

<היו"ר דוד אמסלם:>
זו הכנה לקריאה הראשונה.

<תמר זנדברג (מרצ):>
אבל יש לנו מה להעיר לקריאה הראשונה. 

<היו"ר דוד אמסלם:>
דנו - - -

<תמר זנדברג (מרצ):>
בזה לא דנו. 

<היו"ר דוד אמסלם:>
כתוצאה מן ההערות שאתם הערתם, חלק הטמעתי. זה כתוצאה מן הדיונים שערכנו. 

<תמר זנדברג (מרצ):>
יש כרגע נוסח חדש.

<היו"ר דוד אמסלם:>
לכן אני מבקש כרגע מן היועץ המשפטי של הוועדה לקרוא את הנוסח. אחרי כן נעבור להצבעה. 

<יואל חסון (המחנה הציוני):>
אדוני, בעקבות מה שאמרת אנחנו מבקשים התייעצות סיעתית. 

<היו"ר דוד אמסלם:>
בבקשה, 5 דקות להתייעצות סיעתית. 
<תמר זנדברג (מרצ):>
זו סיעה גדולה. הם צריכים 10 דקות. 

<יעל כהן-פארן (המחנה הציוני):>
עוד לא קראנו את הצעת החוק. 

<היו"ר דוד אמסלם:>
היועץ המשפטי אומר לי שהמינימום זה 5 דקות, אז אתן 6 דקות להתייעצות סיעתית. 

<(הישיבה נפסקה בשעה 12:51 ונתחדשה בשעה 13:00.)>
<היו"ר דוד אמסלם:>
אני מחדש את הישיבה לאחר ההתייעצות הסיעתית שנמשכה 9 דקות שנתנו ל"מחנה הציוני" על פי בקשתו של חבר הכנסת יואל חסון. אני מקווה שהייתה התייעצות פורה. 

<מיקי רוזנטל (המחנה הציוני):>
מאוד. אתה רוצה לשמוע על מה דובר? כדאי לך. 

<היו"ר דוד אמסלם:>
לא. אני מכבד אתכם. לא צריך. אני משאיר לכם את ההתייעצות ואת הגיבוש. 

רבותי, אני מבקש מכל הנוכחים שהם לא חברי כנסת, אם יהיה פה רעש אוציא את כולם. דרך אגב, כל מי שרוצה לצאת יכול לצאת, אני לא מחייב להיות כאן. 
<יואל חסון (המחנה הציוני):>
ברור. גם חברי כנסת. 

<היו"ר דוד אמסלם:>
יואל חסון, היות ואתה לא חבר ועדה אז אתה יכול לצאת, אם אתה רוצה. 

<יואל חסון (המחנה הציוני):>
אני שמח להיות כאן. 

<היו"ר דוד אמסלם:>
יפה, אז רק על תפריע לי ואחרי זה תגיד שאני בריון. 

<יואל חסון (המחנה הציוני):>
אגב, מעולם לא אמרתי שאתה בריון.
<מיקי רוזנטל (המחנה הציוני):>
זה סיכום או המלצה? מה זה?

<תמר זנדברג (מרצ):>
חבר'ה, גם מי שהוא בריון אפשר להגיד שהוא בריון. מה ההיעלבות הזאת? מה קרה? נפגעה ציפור נפשך? מי שמתנהג בבריונות – יגידו את זה. מה קרה?
<היו"ר דוד אמסלם:>
חברת הכנסת תמר זנדברג, דיברתי אתו ולא אתך. 

<תמר זנדברג (מרצ):>
אין בעיה, ואני דיברתי אם עצמי ואתך ועם כולם פה. 

<היו"ר דוד אמסלם:>
לא להפריע. אנחנו כבר במהלך הישיבה.

<תמר זנדברג (מרצ):>
אנחנו בתחילת הישיבה שבה יצא המרצע מן השק, וברור כאן שזה חוק פרסונלי לבן אדם אחד שקוראים לו בנימין נתניהו. 
<היו"ר דוד אמסלם:>
חברת הכנסת זנדברג, אני קורא אותך לסדר בפעם השנייה. 

<מיקי רוזנטל (המחנה הציוני):>
אבל למה אתם לא כותבים "נתניהו" בנוסח?

<היו"ר דוד אמסלם:>
חברת הכנסת זנדברג, קראתי אותך לסדר בפעם השנייה. 

<תמר זנדברג (מרצ):>
שמעתי. אפשר לשנות את שם הצעת החוק: "חוק בנימין נתניהו". 

<היו"ר דוד אמסלם:>
חברת הכנסת זנדברג, אני לא רוצה להוציא אותך, אני מתחנן לא להוציא אותך אז אל תפריעי לי. 
רבותי, לאחר שהתייעצתם, וכפי שהסברתי, הצעת החוק הזאת, בגדול, לא מאפשרת לאף אחד להדליף שום פרסום בשום תיק. 
<יואל חסון (המחנה הציוני):>
ומה בקטן?

<היו"ר דוד אמסלם:>
גם בקטן. דרך אגב, לכלל הציבור, שזה מה שמעניין אותנו. 

<תמר זנדברג (מרצ):>
מה אתה מקשקש? החוק הזה לא חל על כלל הציבור. הוא חל על נבחרי הציבור ועל עוד כמה "סלבס".  

<היו"ר דוד אמסלם:>
את רוצה שאוציא אותך?
<יואל חסון (המחנה הציוני):>
אתה יכול לתת לנו דוגמה?

<יעל כהן-פארן (המחנה הציוני):>
אדוני היושב-ראש, איפה זה כתוב בהצעת החוק?- - - 
<היו"ר דוד אמסלם:>
כנראה לא הבנתם את הצעת החוק. 

<יעל כהן-פארן (המחנה הציוני):>
- - -

<יעקב אשר (יהדות התורה):>
אולי שיקריאו קודם. תנו לו להקריא. 

<היו"ר דוד אמסלם:>
חברת הכנסת יעל כהן-פארן, אני קורא אותך לסדר בפעם הראשונה. 

<יעל כהן-פארן (המחנה הציוני):>
אנחנו צריכים להבין על מה אנחנו מצביעים. מה הדבר הזה? 

<היו"ר דוד אמסלם:>
תקראי את הצעת החוק. דנו על זה במשך 4 ימים. 

<יעל כהן-פארן (המחנה הציוני):>
אני יודעת ואני הייתי כאן. אתה שינית הכול. איפה כתוב שאסור לפרסם?
<היו"ר דוד אמסלם:>
חברת הכנסת כהן-פארן, אני לא רוצה לקרוא אותך לסדר בפעם השנייה. קראתי לך לסדר בפעם הראשונה, תישארי שם, אני לא רוצה לקרוא אותך לסדר פעם נוספת. מספיק. 
אני רוצה להעביר את רשות הדיבור ליועץ המשפטי של הוועדה, שיקרא לנו את הצעת החוק ואנחנו נצביע. 
<לאה פדידה (המחנה הציוני):>
שם הצעת החוק השתנה?
<היו"ר דוד אמסלם:>
לא. 

<מיקי לוי (יש עתיד):>
אדוני, מתי אנחנו נתייחס? 
<מיקי רוזנטל (המחנה הציוני):>
אתה חייב לאפשר לנו להתייחס. זה לא בסדר. יש כאן שינוי ואתה לא מביא נוסח. לא בסדר שאתה לא נותן לנו להתייחס.
<היו"ר דוד אמסלם:>
חבר הכנסת מיקי רוזנטל, אתה מפריע לי. קראתי אותך לסדר בפעם הראשונה, תישאר שם. עזוב, אני לא רוצה. 

<מיקי רוזנטל (המחנה הציוני):>
מה זה "לא רוצה"?

<היו"ר דוד אמסלם:>
אמרתי: קודם כול אני מבקש לתת ליועץ המשפטי של הוועדה לקרוא את הנוסח. 
<מיקי רוזנטל (המחנה הציוני):>
בסדר, אבל אמרת "לקרוא ולהצביע". 

<עליזה לביא (יש עתיד):>
תן לנו לדבר. 

<היו"ר דוד אמסלם:>
חבר הכנסת מיקי רוזנטל, אני מבקש ממך, תן לנו לקרוא את הצעת החוק. בבקשה. 

<עידו בן-יצחק:>
אבהיר: מדובר בנוסח שנשלח לחברי הוועדה ביום חמישי ופורסם באתר הוועדה אתמול. הוא כולל את כל השינויים שנעשו במהלך הדיונים בימים שלישי, רביעי וחמישי. לתיקונים נוספים אתייחס תוך כדי הקריאה. 

<עליזה לביא (יש עתיד):>
אבל תדגיש אותם. 

<עידו בן-יצחק:>
בוודאי. 

	"תיקון סעיף 60 
	1.
	בחוק סדר הדין הפלילי [נוסח משולב], התשמ"ב–1982, (להלן – החוק העיקרי) בסעיף 60, אחרי סעיף קטן (ה) יבוא:

	
	
	"(ה1)
	(1)
ניהלה המשטרה חקירה בליווי פרקליט מלווה, והעבירה את החומר שהושג בחקירה לפרקליט המחוז, לטיפולו של פרקליט, תעבירו ללא המלצה בכתב." 


בפסקאות (1), (2) ו-(3) זה רק "לפרקליט המחוז" ולא "לפרקליט המדינה או לפרקליט המחוז". ההתייחסות לפרקליט המדינה היא טעות כי כך קבוע בחוק סדר הדין הפלילי גם כיום. 

	
	
	
	"(2) 
ניהלה המשטרה חקירה ללא ליווי של פרקליט מלווה והעבירה את החומר שהושג בחקירה לפרקליט המחוז, תעבירו –

	
	
	
	
	(א)
עם המלצה כאמור בפסקה (1) להגדרה "המלצה", בכתב, אלא אם כן נימקה בכתב מדוע אין באפשרותה לצרף המלצה כאמור;

	
	
	
	
	(ב)
ללא עמדתה בכתב לעניין הגשת כתב אישום.

	
	
	
	(3)
על אף הוראות פסקה (2) בחקירה ללא ליווי של פרקליט מלווה שבסיומה סברה המשטרה כי יש לסגור את תיק החקירה, רשאית היא להעביר לפרקליט המחוז את עמדתה בכתב בדבר סגירת התיק." 


<מיקי לוי (יש עתיד):>
התייעצות סיעתית, בבקשה. אני מסיעה אחרת. מגיע לי. 
<היו"ר דוד אמסלם:>
מיקי לוי, אתה לא צריך לצרוח כל הזמן. אתה שאלת ואני שואל את היועץ המשפטי של הוועדה. אם הוא יגיד כן – תקבל. 
<עידו בן-יצחק:>
לפי סעיף 114 לתקנון, דחיית הצבעה בנושא כאמור, בהקשר של התייעצות סיעתית, תהיה פעם אחת בלבד, אף אם התבקשה על ידי חברי ועדה מסיעות שונות. 

<היו"ר דוד אמסלם:>
קיבלת תשובה. תודה, ממשיכים. 

<יעקב אשר (יהדות התורה):>
מיקי לוי, אתה רוצה לשנות את החוק?

<מיקי לוי (יש עתיד):>
כן. 

<יואל חסון (המחנה הציוני):>
היושב-ראש כל כך נהנה לדבוק בתקנון... 

<דוד ביטן (הליכוד):>
הוא חושב שהוא עוד ניצב במחוז ירושלים. לא עוצרים אותנו. 

<היו"ר דוד אמסלם:>
חבר הכנסת דוד ביטן, אני קורא אותך לסדר בפעם הראשונה.

<מיקי לוי (יש עתיד):>
אל תדאג, יש לי עוד מהלכים.

<היו"ר דוד אמסלם:>
ביטן, אני קורא אותך לסדר בפעם הראשונה. 

<יואל חסון (המחנה הציוני):>
מה, יש סכסוך ב"דודאים"?

<עליזה לביא (יש עתיד):>
הדודאים נתנו ריחם...

<היו"ר דוד אמסלם:>
אני מבקש לא להפריע ליועץ המשפטי. אתם מפריעים לו. מילא אם הייתם מפריעים לי, ניחא. אתם מפריעים ליועץ המשפטי של הוועדה. תכבדו אותו. בבקשה.
<עידו בן-יצחק:>
בפסקה (4) הנוסח שונה לעומת הנוסח שמונח לפניכם. אגיד מה אומר הנוסח.
<יואל חסון (המחנה הציוני):>
למה אין לנו נוסח מעודכן? מה הדבר הזה? ממתי זה קורה?
<היו"ר דוד אמסלם:>
כל הזמן. 
<יואל חסון (המחנה הציוני):>
לא נכון. 

<יעל כהן-פארן (המחנה הציוני):>
אפשר לקבל נוסח?

<יואל חסון (המחנה הציוני):>
עד שלא נקבל את הנוסח המתוקן, האם אני צריך להסתמך על מה שאתה אומר בעל-פה? 

<קריאות:>
- - -

<היו"ר דוד אמסלם:>
לא אתן לכם להפריע לנו. אוציא אתכם עוד מעט לפי הסדר. מיקי לוי, אני קורא אותך לסדר בפעם הראשונה. 

<מיקי לוי (יש עתיד):>
על מה?

<היו"ר דוד אמסלם:>
על זה שדיברת בלי רשות. תרשמי גם את מיקי לוי, פעם שנייה. 

<מיקי לוי (יש עתיד):>
אמרת שזו פעם ראשונה. 

<היו"ר דוד אמסלם:>
תענה ליואל חסון. 

<עידו בן-יצחק:>
אסביר. 

<קריאה:>
אולי תקרין את זה במצגת. 

<עידו בן-יצחק:>
הנוסח של הסעיף עבר מספר גלגולים לאורך דיוני הוועדה. הנוסח כפי שמופיע לפניכם אומר דבר כזה: יש סעיף בחוק העונשין, סעיף 117 לחוק העונשין: גילוי בהפרת חובה, שעוסק במסירת מידע על ידי עובד ציבור ללא סמכות כדין, עבירה שדינה 3 שנות מאסר. הנוסח שמונח לפניכם בעצם אומר שאם אותה עבירה נעברה על ידי שוטר, חוקר או פרקליט בעניין פרסום של המלצה ונודע ליועץ המשפטי לממשלה על ביצועה, יורה היועץ המשפטי לממשלה או מי שהסמיך לכך על פתיחת החקירה, אלא אם כן יש נסיבות יוצאות דופן. 
<היו"ר דוד אמסלם:>
זה הנוסח הישן שהופיע קודם. 

<עידו בן-יצחק:>
זה היה הסעיף כפי שדנו בו. אנחנו חוזרים לגרסה קודמת, שבה דנו לדעתי ביום שלישי או רביעי.

<יואל חסון (המחנה הציוני):>
סליחה, היא צריכה להיות מונחת בפני חברי הכנסת. כן או לא? אתה יודע שכן. אז תניח אותה בבקשה.

<מיקי לוי (יש עתיד):>
תעשה הפסקה עד שתדפיסו את הנוסח. 
<יואל חסון (המחנה הציוני):>
קודם כול תניחו את הנוסח בפני חברי הכנסת. 

<עליזה לביא (יש עתיד):>
אין לנו את הנוסח של הסעיף הזה. 

<דוד ביטן (הליכוד):>
בינתיים תפטפטו קצת ואנחנו נביא את הנוסח.

<מיקי לוי (יש עתיד):>
מה אתה רוצה שאגיד לך? שזה חוק הזוי ובזוי שמטרתו להגן על ראש הממשלה? מה אתה רוצה? ומה העיקר? הרי דודי אמסלם אמר, יצא המרצע מן השק, המסכה הוסרה: כל מטרת החוק שלא ידליפו, שלא תצא הודעה לתקשורת. שומרים על התדמית שלו, התדמית של ראש הממשלה. זה תדמית, תבינו. 
<דוד ביטן (הליכוד):>
אתה לא מבין על מה מדברים. 

<מיקי לוי (יש עתיד):>
אני לא מבין?

<מיקי רוזנטל (המחנה הציוני):>
לא תצילו אותו. 

<היו"ר דוד אמסלם:>
השינוי הראשון כבר מופיע בפניכם. 
<עידו בן-יצחק:>
עוד לא הגעתי אליו.

<היו"ר דוד אמסלם:>
לגבי השינוי של פסקה (4), תוך כדי הדיון נניח אותו בפניכם, לפני ההצבעה, כדי שתראו. הוא רוצה לומר דבר כזה: הקלנו מהנוסח הקודם, זה הרעיון. בנוסח שהיה מונח בפניכם היה מדובר על כך שהיועץ המשפטי לממשלה יורה, כמעט ללא שיקול דעת בעניין, זה היה סעיף 117 שבצדו יש 3 שנות מאסר למי שמדליף חומר ללא סמכות. בהצעה שלנו אנחנו מרככים את זה. ראשית, אנחנו מבקשים שזה יהיה רק שנת מאסר אחת, ושנית, אנחנו מורידים את "היועץ יורה" בגלל שקיבלנו את עמדת שרת המשפטים בעניין הזה, ולא רק שלה, וריככנו את זה, במובן שיהיה לו שיקול דעת אבל זה ייצא בהנחיות שלו שיתפרסמו לציבור. אנחנו הולכים לכיוון הזה. אני מניח שלזה לא תתנגדו.

<יעל כהן-פארן (המחנה הציוני):>
נתנגד לכל הצעת החוק. 

<היו"ר דוד אמסלם:>
אני יודע שאתם מתנגדים לכל הצעת החוק, אבל הוורסיה שמונחת לפניכם בסעיף הזה הרבה יותר קשה. אנחנו ריככנו אותה. אתם תקבלו את זה בכתב עוד מעט, תוך כדי ההקראה. דרך אגב, אם לא תקבלו את זה בכתב אז נקרא את הסעיף בדיון הבא ונצביע לאחר מכן.

<מיקי לוי (יש עתיד):>
יש לי שאלה משפטית, באמת, לא כדי לנגח. כתוב כאן, אלא אם כן זה בוטל בנוסח החדש: "ואולם בנסיבות יוצאות דופן ובהחלטה מנומקת בכתב רשאי הוא שלא להורות על פתיחת חקירה". הרי הוא האינסטנציה הגבוהה ביותר. בפני מי בדיוק הוא ייתן הסברים בכתב? אני שואל. 
<דוד ביטן (הליכוד):>
בפני הציבור. 

<היו"ר דוד אמסלם:>
שינינו את הסעיף. זה לא הנוסח. הנוסח הזה נמחק. 
<יואל חסון (המחנה הציוני):>
איך הייעוץ המשפטי הסכים לנוסח כזה?

<מיקי רוזנטל (המחנה הציוני):>
אני מציע הצעה לסדר, אולי נצביע על חוק עתידי. למה צריך בכלל ניירות? בוא ניתן לך "קרט בלאנש" ותצביע על מה שאתה רוצה. 

<יואל חסון (המחנה הציוני):>
איך אפשר לנהל דיון בצורה הזאת?

<היו"ר דוד אמסלם:>
יואל חסון, אני קורא אותך לסדר. אל תשאל. אם תהיה ברשות דיבור תוכל לשאול. אני קורא את יואל חסון לסדר בפעם הראשונה. 

<תמר זנדברג (מרצ):>
בואו ניקח דף ריק, נצביע עליו ואחרי כן ימלאו אותו. למה לא?

<היו"ר דוד אמסלם:>
חברת הכנסת זנדברג, אני לא רוצה שתפספסי את הדיון. 

<תמר זנדברג (מרצ):>
בינתיים אין דיון כי אין לנו נוסח של הצעת החוק. 

<יואל חסון (המחנה הציוני):>
יש שומרי סף בכנסת. תן לנו לשמוע מה הם אומרים. צורת הדיון- - -
<היו"ר דוד אמסלם:>
יואל חסון, אני יודע מה אני עושה. אל תפריע לי. קראתי אותך לסדר בפעם הראשונה. אני לא רוצה להוציא אותך. 
לגבי פסקה (4), שהוא ניסה להסבר – שאר הסעיפים מופיעים בפניכם – נשתדל להביא לכם נוסח במהלך הדיון. אם לא, נחריג אותה בהצבעה. נמשיך כרגע בהקראה. 

<עידו בן-יצחק:>
לשאלת חבר הכנסת חסון, הנושא בכללותו נדון במהלך שלוש ישיבות. מאחר והופץ נוסח חדש יצטרך היושב-ראש לאפשר לכם להתייחס לשינוי הזה. 

<דב חנין (הרשימה המשותפת):>
תודה רבה. זה חשוב מאוד. 

<יעל גרמן (יש עתיד):>
אני מבקשת זכות דיבור בעניין הזה. 

<היו"ר דוד אמסלם:>
תמשיך הלאה.

<עידו בן-יצחק:>
	
	
	
	"(5)
בסעיף קטן זה –   

	
	
	
	
	"המלצה" – אחד מאלה:

	
	
	
	
	
	(1)
עמדת המשטרה לעניין מכלול התשתית הראייתית לביסוס האשמה נגד החשודים בחקירה;

	
	
	
	
	
	(2)
עמדת המשטרה לעניין הגשת כתב אישום.

	
	
	
	
	"חקירה בליווי פרקליט מלווה" – חקירה שהיועץ המשפטי לממשלה, פרקליט המדינה, משנה לפרקליט המדינה, פרקליט מחוז או מנהל מחלקה בפרקליטות המדינה קבע לגביה כי תלווה על ידי פרקליט.

	בסעיף 241 לחוק העיקרי, במקום סעיף קטן (ב) יבוא:

	
	
	(ב)
	(1) 
חוקר כאמור יעביר את חומר החקירה לפרקליט המחוז, בכפוף להוראות סעיף 60(ה1) ובו כל מקום שמדובר במשטרה, ייקרא כאילו מדובר ברשות אחרת המוסמכת על פי דין לחקור בעבירה, שבה הוא מוסמך לחקור בעבירה.

	
	
	
	(2) 
על אף האמור בפסקה (1) אם נקבע בחיקוק אדם אחר המוסמך לנהל את התביעה באותה עבירה, יעביר לו החוקר את חומר החקירה, ולא יחולו הוראות סעיף 60(ה1)."


אסביר.

<היו"ר דוד אמסלם:>
דרך אגב, פה לא היה שינוי. דנו במשך 4 ימים ולא היה כאן שום שינוי. אני לא מתכוון להסביר את זה שוב. היית צריך לבוא ביום רביעי ולקבל את התשובה. לא היה שום שינוי. אני רוצה שתקרא את השינויים בלבד, אפתח את זה להתייחסויות קצרות ואעבור להצבעה. 
<תמר זנדברג (מרצ):>
כתוב פה "פסקה (3)". זה בעצם פסקה (4). מה הסעיף הזה?

<מיקי לוי (יש עתיד):>
יש טעות בדף שחולק לנו. אנחנו רוצים נוסח חדש. 
<תמר זנדברג (מרצ):>
זה לא רציני. 

<היו"ר דוד אמסלם:>
אז תתקן אותו ביד. 

<יואל חסון (המחנה הציוני):>
אולי גם נדפיס את הצעת החוק בעצמנו?

<רחל עזריה (כולנו):>
מה עם כל העניין של כמו הנשיא קצב וכל זה? איפה זה?
<תמר זנדברג (מרצ):>
תראו איך זה נראה. זה רציני? הסעיף הזה פה, הסעיף הזה שם. מה זה?

<היו"ר דוד אמסלם:>
חברת הכנסת רחל עזריה, אנחנו עוד לא שם. 

<רחל עזריה (כולנו):>
זה לא מופיע עכשיו בתיקונים. 

<תמר זנדברג (מרצ):>
יש פה סעיף, שם סעיף. מה "נסגר"? וזה גם לא הסעיף הנכון, כתוב "(3)" וזה "(4)". 

<היו"ר דוד אמסלם:>
אני מבקש לקרוא את השינויים. אם יש בעיה במספור, נתקן את זה עכשיו. בבקשה. לאחר שהקראת את הצעת החוק כפי שדנו עליה, כעת נדבר על השינויים בלבד. כל מה שהקראנו – דנו בו במשך 3 ימים. שינינו, החזרנו, הכול בסדר. כרגע קודם כול תקרא את השינויים, ואם יש גם טעות במספור תבהיר, כדי שמיקי לוי יבין, בגלל שאם כתוב לו "(3)" ולא "(4)" הוא לא מבין את המהות, אז תרשום "(4)". 
<רחל עזריה (כולנו):>
רגע, כל סעיף אתה מביא על דף נפרד?
<היו"ר דוד אמסלם:>
כן. בבקשה. 

<יואל חסון (המחנה הציוני):>
לא ראיתי דבר כזה. 

<היו"ר דוד אמסלם:>
בבקשה תקרא את השינויים. השינוי הראשון הוא בפסקה (4).
<מיקי רוזנטל (המחנה הציוני):>
זאת אומרת, אתה מחזיר את הדברים כך שהחוק יחול גם על עיתונאים?

<מיקי לוי (יש עתיד):>
לא, רק על השוטרים. 

<היו"ר דוד אמסלם:>
אנחנו מדברים עכשיו על השינוי בפסקה (4). תנו ליועץ המשפטי של הוועדה להסביר ואחרי זה אשמע את ההערות שלכם. 

<עידו בן-יצחק:>
הנוסח של פסקה (4) כפי שמונח לפניכם, חלקו הראשון- - -

<יעל גרמן (יש עתיד):>
לא מונח בפנינו. לא קיבלנו.

<היו"ר דוד אמסלם:>
בבקשה תעבירו לה את הנוסח. 

<יעל כהן-פארן (המחנה הציוני):>
כתוב "(3)" אבל זה "(4)". 

<היו"ר דוד אמסלם:>
תתקנו, איפה שכתוב "(3)" בהתחלה תתקנו ל-"(4)". 

<תמר זנדברג (מרצ):>
גם כתוב "או פרקליט". יש לזה צורה?

<היו"ר דוד אמסלם:>
חברת הכנסת זנדברג, בבקשה, אני מבקש לתת ליועץ המשפטי של הוועדה לקרוא את הנוסח. 

<עידו בן-יצחק:>
	
	
	
	"(4)
שוטר, חוקר כמשמעותו בסעיף 241 או פרקליט המפרסם המלצה או מוסר אותה לאדם שאינו מוסמך לכך על פי דין, דינו – מאסר שנה; היועץ המשפטי לממשלה יפרסם הנחיות בנושא בתוך 90 ימים מיום תחילתו של חוק זה." 


<יואל חסון (המחנה הציוני):>
ומה עם העיתונאי שמקבל?
<היו"ר דוד אמסלם:>
עם העיתונאי אין בעיה. 
הערה מקצועית, בבקשה. 

<עמית מררי:>
את דעתנו לעניין העבירה כבר אמרנו. תיכף אגיד עוד משהו לגופו של הנוסח. אבל העבירה מעבירה מסר לא נכון לחוקרים ולפרקליטים בגלל שעבירה ספציפית כזאת לעניין התנהגות מסוימת- - -

<היו"ר דוד אמסלם:>
דיברנו על זה. אז למה לחזור?

<עמית מררי:>
כי חשוב לי להגיד את זה. היא מעבירה מסר לא נכון. 

<היו"ר דוד אמסלם:>
אני שואל אותה. אני איתה הרי 4 ימים פה, אנחנו שומעים אותה. 

<עמית מררי:>
היא עבירה חריגה.
<היו"ר דוד אמסלם:>
אני מבין שאתם מתנגדים לכל הצעת החוק, זה ברור לי. 
<עמית מררי:>
לא, יש רמות שונות של התנגדות. העבירה הזאת צובעת- - -

<היו"ר דוד אמסלם:>
הבנתי. 

<עמית מררי:>
לגופו של נוסח, אין צורך בפרסום ובמסירה. מסירה כוללת גם את הפרסום לציבור. זה הנוסח של סעיף 117. 
<היו"ר דוד אמסלם:>
שמעתי, אלטש איתך את זה אחרי כן, ואם יש צורך נתקן את זה בהמשך הדרך, בהכנה לקריאה השנייה והשלישית. בסדר, כרגע אנחנו משאירים את זה. 
<גיל ברינגר:>
צריך להבין שזה יכול להזיק לסעיף 117 בגלל- - -
<עמית מררי:>
נכון, כי בסעיף 117 לא כתוב "פרסום". 

<היו"ר דוד אמסלם:>
אנחנו נדבר על זה. 

<דוד ביטן (הליכוד):>
- - -
<היו"ר דוד אמסלם:>
דוד ביטן, אני קורא אותך לסדר בפעם השנייה.

<דוד ביטן (הליכוד):>
אם תוציא אותי איך אני אצביע?

<היו"ר דוד אמסלם:>
אל תדאג, נחזיר אותך להצבעות. 

<יעל כהן-פארן (המחנה הציוני):>
נחזיר את בני בגין.

<היו"ר דוד אמסלם:>
אני יכול גם להגיד שזה "מוסֵר" אבל בעיקרון נשאיר את זה כך. במהות אין לי בעיה. רק אלמד את זה ממך יותר לעומק בין הקריאה הראשונה והשנייה ואז נשנה אם צריך. 

זכות הדיבור למיקי לוי, בבקשה. 2 דקות לרשותך. 
<מיקי לוי (יש עתיד):>
אדוני, אתה גם הצהרת שאתה מוציא את נחקרי השב"כ, שאתה עושה להם החרגה. 
<רחל עזריה (כולנו):>
איפה זה?

<מיקי לוי (יש עתיד):>
מטעמים מובנים, אין צורך להסביר. אתה גם אומר שאתה הולך להוציא את ראשי משפחות הפשע, אתה גם רוצה לעשות להם החרגה.

<היו"ר דוד אמסלם:>
בין הקריאה הראשונה והשנייה נעשה את התיקון.
<רחל עזריה (כולנו):>
אבל הסכמת לזה. 

<היו"ר דוד אמסלם:>
זה רק תיקון מקל. אל תפריעי לי. הוא נמצא בזכות דיבור. את יכולה לא להצביע על הצעת החוק. 

<רחל עזריה (כולנו):>
כן, אני יודעת. 
<מיקי לוי (יש עתיד):>
לכן אני מבקש, נשארו רק העבריינים הפוליטיקאים, כלומר אנחנו. כל מי שחקירתו מלווה על ידי פרקליט מלווה- - -
<היו"ר דוד אמסלם:>
אנחנו נתקן, עוד מעט נתייחס גם לסעיף הזה. אני מבקש לשמוע הערות לסעיף הזה. אתן לך זכות דיבור להעיר גם על הסעיף הבא. אמרתי, אנחנו כרגע בפסקה (4).

<יואל חסון (המחנה הציוני):>
פסקה (4) שהייתה (3) בנייר. 

<היו"ר דוד אמסלם:>
בפסקה (4) צמצמנו את העונש יחסית על מה שדנו עליו בשלושת הימים האחרונים. אני מניח שזה לא יעורר התנגדות אצלכם. כפי שאמרתי, צמצמנו את זה בחוק העונשין מ-3 שנים לשנה, ובמקום "יורה", שזה כאילו שולל את שיקול הדעת של היועץ המשפטי לממשלה, החזרנו את זה לכך שהוא יוציא הנחיות.
<יואל חסון (המחנה הציוני):>
הוא פשוט יורה לדמוקרטיה בראש...
<היו"ר דוד אמסלם:>
יואל חסון, עזוב. יש מישהו שמתנגד לסעיף הזה בנוסחו הזה? בבקשה, מיקי רוזנטל. 
<מיקי רוזנטל (המחנה הציוני):>
שום חוק ושום שינוי של סעיף לא ימחק את החרפה הזאת, שבה אתם מבקשים למנוע פרסום עובדות לציבור, לפיהן ראש הממשלה קיבל מתנות בהיקף של מאות אלפי שקלים. זה כל הצעת החוק. כל השאר זה "חארטה". לא על הציבור אתם מגנים. רק על נבחרי ציבור מושחתים. לא יעזור לכם: הציבור יידע והציבור ישפוט. ולא קשור אם זה פלילי או לא פלילי. עובדה שרק את זה אתם מבקשים להסתיר. הבושה מהדהדת מעל הבניין הזה ומעל הצעת החוק הזאת. 
<היו"ר דוד אמסלם:>
תודה. עוד מישהו רוצה להתייחס? בבקשה, חברת הכנסת זנדברג.
<תמר זנדברג (מרצ):>
כל מה שהלך פה היום, כל הפארסה הזאת מוציאה את המרצע מן השק. חבר הכנסת אמסלם, התחלת את הדרך ואמרת שיש 15,000 איש שעננה מרחפת מעל ראשיהם. והנה יש פה לא 15,000 איש אלא יש פה אדם אחד, אחד ויחיד, ומקסימום תוסיף עוד כמה "סלבס" ועוד כמה זמרים מטרידנים ועוד כמה ראשי ארגוני פשע שיקבלו מכם הנחת "סלבס" והציבור אפילו לא יידע על כך.
<היו"ר דוד אמסלם:>
את יודעת שאת משקרת עכשיו כי זה לא הסעיף שתיקנו עכשיו בחוק. הרי זה מונח לפניכם. תקראו את זה. הפרסום הוא לכל עם ישראל.

<תמר זנדברג (מרצ):>
אבל החוק לא חל על כל עם ישראל. 

<מיקי רוזנטל (המחנה הציוני):>
רק על ראש הממשלה. הייתם יכולים לכתוב אותו בשמו.

<היו"ר דוד אמסלם:>
יש פה שני סעיפים. רבותי, לא הבנתם את הצעת החוק. סעיף 117 כולל את הפרסום, זה עבירת הפרסום. עבירת הפרסום חלה את כל הציבור.
<תמר זנדברג (מרצ):>
מראש הצעת החוק הזאת- - -

<היו"ר דוד אמסלם:>
אני מבין שאתם לא מבינים. יש שני חלקים להצעת החוק: 1) הפרסום, 2) המלצות המשטרה או הסיכום של המשטרה לפרקליטות. אלה שני דברים שונים. היום הפרסום כפי שמופיע בהצעת החוק הזאת בסעיף 117 כולל את כל הציבור.

<תמר זנדברג (מרצ):>
את כל הציבור?

<יעל גרמן (יש עתיד):>
אתה יכול לקרוא את סעיף 117?
<מיקי רוזנטל (המחנה הציוני):>
ממש לא נכון. זה לא מה שכתוב פה. מה פתאום, ממש לא נכון. זה רק פוגע בציבור. זה לא מיטיב אתו. זה בדיוק הפוך ממה שאמרת. זה כתוב פה. 

<מיקי לוי (יש עתיד):>
- - -

<תמר זנדברג (מרצ):>
ורסיה ראשונה, ורסיה שנייה, ורסיה שלישית – הרגתם אותנו עם הוורסיות האלה. יש פה הרבה מאוד וורסיות. בסופו של דבר זה חוק שנועד לחלץ ראש ממשלה מושחת. נקודה. הוא לא נוגע לציבור, הוא לא חל על הציבור, הוא גם לא מעניין את הציבור, הוא מעניין רק אתכם ובא לסייע במסע ההגנה שלכם על ראש ממשלה מושחת. 

<היו"ר דוד אמסלם:>
תודה רבה. חבר הכנסת דב חנין, בבקשה. 
<דב חנין (הרשימה המשותפת):>
תודה לך, אדוני היושב-ראש. אני חייב לומר לך שיש לי ויכוח עקרוני עם התפיסה שהבעיה נמצאת בפרסום. למדתי את דבריו של השופט ברנדייס ב-1914: "אור השמש הוא המחטא הטוב ביותר". אגב, ההמשך הוא: "אור המנורה הוא השוטר הטוב ביותר". 

יש זכות לציבור לדעת מה עושות הרשויות, יש זכות לציבור לדעת גם מה המשטרה חושבת, יש זכות לציבור לדעת. הנורמה צריכה להיות בדיוק הנורמה ההפוכה: בעיקרון מפרסמים, לא מחביאים, לא מסתירים, לא מטילים עונשים על מי שמדליף. הנורמה היא שהמידע שייך לציבור. 
אבל אני אומר יותר מזה. אם כבר אנחנו רוצים לדבר על תיקים מורכבים עם פרקליט מלווה, בוודאי ובוודאי שבתיקים האלה הציבור צריך לדעת. אולי הוא לא צריך לדעת בתיקים הקטנים של אדון רבינוביץ או גברת מזרחי, אבל בתיקים הגדולים, בתיקי החקירה של ראש הממשלה, אחרי שהמשטרה עובדת חודשים על התיקים הללו, יש אינטרס ציבורי ראשון במעלה שאנחנו נדע מה עשתה המשטרה ומה היא חושבת. זה לא רק אינטרס שלנו, זה הזכות שלנו. היום מה שמציעים בהצעת החוק הזאת הוא להתנקש בזכות של הציבור לדעת. לציבור יש זכות לדעת, לא בחדרי חדרים, לא בהדלפות סודיות, לא על ידי מישהו שימסור כמו "גרון עמוק" בפרשת ווטרגייט, מאחורי הקלעים. לציבור יש את הזכות לדעת. 
<היו"ר דוד אמסלם:>
חבר הכנסת חנין, תודה רבה. דרך אגב, לפני שאמשיך, שקלתי עם עצמי, כדי שההתייחסות תהיה לכל הצעת החוק נקרא גם את סעיף 3 ששינינו את הנוסח שלו.

<יואל חסון (המחנה הציוני):>
אבל אתה לא יכול להצביע על הכול ביחד. צריך הצבעה על כל סעיף. 

<היו"ר דוד אמסלם:>
אני יכול להצביע על הכול. 

<מיקי רוזנטל (המחנה הציוני):>
הוא יכול לעשות מה שהוא רוצה. הגילדה מגנה על עצמה. נבחרי הציבור לוקחים לעצמם סמכויות. 

<היו"ר דוד אמסלם:>
בבקשה, תקרא את סעיף 3 ואחרי זה נפתח את ההתייחסות לגבי שני הסעיפים. 

<עידו בן-יצחק:>
	"הוראת מעבר
	3.
	על אף האמור בסעיף 60(ה1) לחוק העיקרי כנוסחו בסעיף 1 לחוק זה, בחקירה שהחלה ערב תחילתו של חוק זה, רשאי היועץ המשפטי לממשלה לבקש מהמשטרה להעביר לפרקליט המחוז את עמדתה לעניין מכלול התשתית הראייתית לביסוס האשמה נגד החשודים בחקירה, אם ראה כי הדבר דרוש לשם קבלת החלטה בתיק." 


זה צריך להיות: "על אף האמור בסעיף 60(ה1)(1)", בעניין הפרקליט המלווה. 

<היו"ר דוד אמסלם:>
עכשיו אני אומר לכם בשפה שלי את שני השינויים. השינוי הראשון: בסופו של דבר צריך להבין, הפרסום אסור על פי החוק לגבי כל עם ישראל. דרך אגב, בתשובה להערתך, דב חנין, יש תמיד שני וקטורים, אתה יודע, בין זכות הציבור לדעת. זכות הציבור לדעת זה גם לדעת איך מתנהל חשבון הבנק שלך.
<מיקי רוזנטל (המחנה הציוני):>
מה זה שייך לחשבון הבנק? חקירה פלילית זה חשבון בנק? מה קרה לך? 

<היו"ר דוד אמסלם:>
מיקי רוזנטל, אתה ברשות דיבור?

<מיקי רוזנטל (המחנה הציוני):>
לא. 

<היו"ר דוד אמסלם:>
אז למה לך?

<מיקי רוזנטל (המחנה הציוני):>
כי מעצבן אותי שהגילדה מגנה על עצמה. 

<היו"ר דוד אמסלם:>
אתה רוצה את כוס התה שלי כדי להירגע? בבקשה תעביר לו. 

בגדול, תמיד יש שני וקטורים. אני טוען שכבוד האדם הוא הערך העליון ולא רומסים אותו בגלל סקרנות של כל מיני אנשים. 
<מיקי רוזנטל (המחנה הציוני):>
נבחרי ציבור זה משהו אחר. 

<היו"ר דוד אמסלם:>
הבנתי. לכן כאן הבאנו את האיזון הבא: ראשית, הורדנו את זה מ-3 שנות מאסר לשנת מאסר אחת, וקבענו שהיועץ המשפטי לממשלה יוציא הנחיות. לא נחייב אותו אלא הוא יוציא הנחיות. שנית, במידה – בדיוק כפי שהקראנו עכשיו – והיועץ המשפטי לממשלה חושב שהוא צריך את "מכלול התשתית הראייתית לביסוס אשמה נגד החשודים בחקירה" כדי לקבל החלטה, אז הוא יכול לבקש את זה והוא יקבל את זה. זה האיזון. אני מניח שאתם מבינים לבד, הורדנו את העוקץ. אם הוא יחשוב כך בעניין תיקי ראש הממשלה אז הוא יבקש ויקבל. זה בסדר, תירגעו, הכול טוב. 
עכשיו חזרנו לציבור. בואו נדבר על הציבור. הבנתם?

באמת "דפקתי" לכם את הצגה. 

<מיקי לוי (יש עתיד):>
מה פתאום, על מה אתה מדבר? 
<היו"ר דוד אמסלם:>
אני מניח שבמקרה של תיקי ראש הממשלה היועץ המשפטי לממשלה יבקש, ויקבל. מה אתם אומרים על זה עכשיו?

<דב חנין (הרשימה המשותפת):>
אני רוצה לדבר, בבקשה. אני מבקש רשות דיבור. 

<דוד ביטן (הליכוד):>
מה אתה רוצה? אם עכשיו זה נחוץ לו הוא יקבל.

<היו"ר דוד אמסלם:>
אם זה נחוץ ליועץ המשפטי לממשלה, יקבל. בלבלנו לכם את שיעורי הבית שעשיתם.
<יעל כהן-פארן (המחנה הציוני):>
- - -
<מיקי רוזנטל (המחנה הציוני):>
הציבור צריך לדעת בכל מקרה אם יש חבר כנסת או שר או ראש ממשלה שנחקר. הציבור צריך לדעת על זה, כולל ההמלצות. זה לא שייך ליועץ המשפטי לממשלה. 

<דב חנין (הרשימה המשותפת):>
עשיתם שינוי דרמטי. דוד אמסלם, אנחנו לא טיפשים. עשיתם שינוי דרמטי ואני רוצה להסביר למה זה שינוי דרמטי. לא תעשו את זה בחשכה. 

<היו"ר דוד אמסלם:>
שום חשכה. דרך אגב, הכול פה מואר, הכול נאמר למיקרופון. 

<יעל כהן-פארן (המחנה הציוני):>
הכול מאחורי הקלעים. 
<מיקי לוי (יש עתיד):>
אדוני, בשלב הזה מי שנכלל בהצעת החוק ההזויה הזאת זה סדר גודל של 200 תיקים, לא יותר מ-200 תיקים. ומי נכלל ב-200 התיקים האלה? משפחות הפשע, ראשי משפחות הפשע, נחקרי שב"כ ופוליטיקאים. אנחנו נמצאים בקבוצה נהדרת. 
<דוד ביטן (הליכוד):>
אנחנו מחריגים אותם. 

<מיקי לוי (יש עתיד):>
אלה התיקים שיש בהם פרקליט מלווה, אין בלתם. לכן אנחנו בחברה טובה, הפוליטיקאים וראש הממשלה עם משפחות הפשע. אתם נטלתם את סמכותו של היועץ המשפטי לממשלה לאשר פרסום כאשר יש עניין לציבור. האינסטנציה הגבוהה ביותר של מערכת אכיפת החוק במדינת ישראל, אתם לא סומכים על שיקול הדעת שלו. זו בושה וחרפה, וזה מטעמים מובנים, אדוני: אתם מגנים על ראש הממשלה מאימת הציבור. 

<היו"ר דוד אמסלם:>
רק הערה קטנה: בסוף תראה לי איפה הסמכות החוקית שלו לעניין הזה. 
<מיקי לוי (יש עתיד):>
זה היה נתון לשיקול דעתו.

<היו"ר דוד אמסלם:>
תראה לי בחוק. לא אכפת לך אפילו מה כתוב בחוק. 

<מיקי לוי (יש עתיד):>
ברגע שכתבת את זה בחוק נטלת את זה מסמכותו של היועץ המשפטי לממשלה. 

לכן אני אומר לך, למעשה יצא המרצע מן השק. פרקליט מלווה הוא לא חברת ביטוח והוא לא ישמש חברת ביטוח של ראש הממשלה. למעשה הורדתם את המסכה מן הפרצוף. אתה הודית קודם, ואני מצטט: "ענייננו בפרסום". כלומר, מה שמניע אתכם הוא הפרסום. 
<היו"ר דוד אמסלם:>
מיקי לוי, תודה רבה. חברת הכנסת יעל כהן-פארן, בבקשה. 

<דב חנין (הרשימה המשותפת):>
אני ביקשתי גם לדבר.

<היו"ר דוד אמסלם:>
אתה כבר דיברת.

<דב חנין (הרשימה המשותפת):>
לא על זה. 

<היו"ר דוד אמסלם:>
עוד מעט. 

<יעל כהן-פארן (המחנה הציוני):>
יש לי שאלה. אני באמת שואלת. בכל הזמן שישבנו וחיכינו לדיון, מ-10:00, 11:30, 12:30, מה עשה בחדר שלך ראש לשכת ראש הממשלה מר יואב הורוביץ?

<היו"ר דוד אמסלם:>
הוא עשה שניצלים וחתך סלט.

<יואל חסון (המחנה הציוני):>
מה התשובה הזאת? זה זלזול בציבור שאתה עונה תשובה כזאת. אין להם בושה יותר. זה לא ייאמן. 
<היו"ר דוד אמסלם:>
חברת הכנסת גרמן, את רוצה להתייחס לעניין? בבקשה. 

<יעל גרמן (יש עתיד):>
האמת היא שאני באמת לא מבינה. טרחתי ופתחתי את סעיף 117 לחוק העונשין וגיליתי שלמעשה הוא מכסה את כל מה שאתם רוצים לשים פה. אני רוצה לקרוא את הסעיף כי חשוב מאוד לדעת. קודם ביקשתי ואתם לא נעניתם. סעיף 117 קובע: "גילוי בהכרת חובה ​– עובד ציבור שמסר ללא סמכות כדין ידיעה שהגיעה אליו בתוקף תפקידו לאדם שלא היה מוסמך לקבלה, וכן מי שהגיעה אליו ידיעה בתוקף תפקידו כעובד הציבור ולאחר שחדל מהיות עובד הציבור מסרה ללא סמכות כדין לאדם שלא היה מוסמך לקבלה – דינו מאסר 3 שנים." 

<היו"ר דוד אמסלם:>
אנחנו באים לצמצם את זה. 

<יעל גרמן (יש עתיד):>
תיכף נראה שלא. 

"(ב) עובד הציבור שהתרשל בשמירת ידיעה שהגיעה אליו מתוקף תפקידו או שעשה מעשה שיש בו כדי- - -"
<קריאה:>
- - -

<היו"ר דוד אמסלם:>
חברת הכנסת גרמן, יש לך עוד דקה. 

<יעל גרמן (יש עתיד):>
אני רוצה לסיים לקרוא את הסעיף ואז לשאול אותך שאלה. 

<היו"ר דוד אמסלם:>
יש לך 2 דקות להתייחס. 

<יעל גרמן (יש עתיד):>
"או שעשה מעשה שיש בו כדי לסכן- - -"

<יואל חסון (המחנה הציוני):>
מה אתה אומר על זכות חברי הכנסת לדבר? תסביר את זה, אדוני היועץ המשפטי. הצעה לסדר זה לגיטימי. 

<היו"ר דוד אמסלם:>
יואל חסון, אין בעיה, נערוך על זה דיון. 

<דב חנין (הרשימה המשותפת):>
- - -פה נמצא הטריק הגדול. 
<יואל חסון (המחנה הציוני):>
- - - 

<היו"ר דוד אמסלם:>
חברת הכנסת גרמן, יש לך עוד דקה. הוא מפריע לך. חבר הכנסת יואל חסון, אני קורא אותך לסדר בפעם השנייה. 

<דב חנין (הרשימה המשותפת):>
לא יאומן מה עשו פה, עוד לא היה מחטף כזה.

<יעל גרמן (יש עתיד):>
"הגיעה לאדם ידיעה בתוקף תפקידו כעובד הציבור והוא החזיקה ללא סמכות כדין בניגוד להוראות שניתנו לו בדבר החזקתה – מאסר שנה אחת." וכן הלאה וכן הלאה. אין לי זמן מפני שאתה לא נותן לי ואתה רוצה שאסיים. יש פה עוד לגבי הצנזורה ועוד ועוד. 
השאלה היא: בשביל מה צריך את השינוי הזה?

<היו"ר דוד אמסלם:>
כי רצינו לצמצם.

<יעל גרמן (יש עתיד):>
אתה לא מצמצם. בשביל מה צריך את הצעת החוק כאשר יש את סעיף 117 בחוק הקיים? אני מבקשת להבין. 
<היו"ר דוד אמסלם:>
חברת הכנסת גרמן, הסברתי, חשבתי קודם כול לצמצם את הענישה, חשבתי ש-3 שנים זה יותר מדי. 

<דב חנין (הרשימה המשותפת):>
זאת לא התשובה הנכונה. 

<היו"ר דוד אמסלם:>
אני אומר לך מה אני חושב. 

<דב חנין (הרשימה המשותפת):>
אני מתייחס אל מה שאתה כותב. 

<מיקי לוי (יש עתיד):>
התשובה הנכונה היא שהורוביץ ישב אצלך מהבוקר ואתם הגשתם נוסח חדש, זאת התשובה. 

<היו"ר דוד אמסלם:>
מיקי לוי, אני קורא אותך לסדר בפעם השנייה. לא צריך להפריע בכוח. חאלס, דיברת, נתנו לך לומר עוד כמה משפטים. חברת הכנסת גרמן, אני רציתי לצמצם את הענישה.
<יעל גרמן (יש עתיד):>
גם בסעיף 117 יש ענישה של שנת מאסר. 

<דב חנין (הרשימה המשותפת):>
אני רוצה לדבר על הנקודה הזאת. חבל על הזמן של הוועדה. תן לי עכשיו 3 דקות, זה יחסוך הרבה. 
<היו"ר דוד אמסלם:>
אני רוצה לסיים ואז אחזור אליך. תודה רבה. 

<יעל גרמן (יש עתיד):>
לא ענית לי. 

<היו"ר דוד אמסלם:>
אז אני לא חייב לענות. 

<יעל גרמן (יש עתיד):>
לא חייב לענות? זה מעניין. אז לשם מה אני מדברת? למה נתת לי לדבר ולשאול שאלה אם אתה לא חייב לענות?

<היו"ר דוד אמסלם:>
הסברתי. אתם מפריעים לי. אם אתם לא מקבלים את העמדה שלי אז אתם ממשיכים להתווכח. 

<יעל גרמן (יש עתיד):>
בסעיף 117 כתוב "שנת מאסר".

<היו"ר דוד אמסלם:>
עניתי. ראשית, צמצמנו את זה מ-3 שנים לשנה. 

<יעל גרמן (יש עתיד):>
לא, כתוב "שנה" בעבירה הזאת. יש פה כמה עבירות. 
<היו"ר דוד אמסלם:>
בסעיף 117 שמתייחס לחוק יש אופציה ל-3 שנים. חשבתי שעדיף שיהיה שנה. 

<יעל גרמן (יש עתיד):>
יש שם גם אופציה לשנה. 

<היו"ר דוד אמסלם:>
חשבתי גם שנכון להכניס את זה באופן פוזיטיבי בגלל שיש לנו עניין ציבורי, ודגש על הפרקליטות. 
<יעל גרמן (יש עתיד):>
כתוב אותו דבר. 

<היו"ר דוד אמסלם:>
אז מה אכפת לך אם זה כתוב פעמיים?

<יעל גרמן (יש עתיד):>
השאלה שלי, למה הכנסת את זה אם זה קיים בחוק? בשביל מה?

<היו"ר דוד אמסלם:>
כדי שלא יתבלבלו בין שנה ל-3 שנים, לכן כתבנו "שנה". תודה רבה. 

<יעל גרמן (יש עתיד):>
אני חייבת לציין שלא קיבלתי תשובה ויש לי הרגשה שאתה גם לא יודע את התשובה. אין לך תשובה כי אתה לא יודע אותה. 
<היו"ר דוד אמסלם:>
זה בסדר, מותר לך לא לקבל תשובה. תודה רבה. חבר הכנסת טלב אבו עראר, בבקשה. 

<טלב אבו עראר (הרשימה המשותפת):>
אדוני היושב-ראש, אתה יותר מדי חריף וחמוץ בישיבה הזאת. 
<היו"ר דוד אמסלם:>
אני לא "החמוצים". "החמוצים" יושבים פה. 

<טלב אבו עראר (הרשימה המשותפת):>
כל הזמן דאגנו שהמשטרה היא הכול. פתאום מתנהגים עם המשטרה בחוק הזה כאילו היא גוף זר, שצריך לנטרל אותו מכל העניינים שמתרחשים כאן. קודם כול, העיתוי לא מתאים. דבר שני, אני סבור שיבוא יום שאולי אתה אישית תיפגע מהחוק הזה, אתה תהיה בין הנפגעים מהחוק הזה. דבר שלישי, השר לביטחון פנים, למה הוא מתנגד להצעת החוק? השר לביטחון פנים הוא ליכודניק.  

<דוד ביטן (הליכוד):>
הוא לא מתנגד לנוסח הזה. פתאום אתה תומך בשר לביטחון פנים?

<מיקי לוי (יש עתיד):>
היועץ המשפטי לממשלה מתנגד להצעת החוק. 

<היו"ר דוד אמסלם:>
מיקי לוי, אני קורא אותך לסדר. זו כבר פעם שנייה. אני לא רוצה להוציא אותך. 

<טלב אבו עראר (הרשימה המשותפת):>
דבר רביעי ואחרון, אני חושב שזו פגיעה קשה בציבור. הציבור נפגע מן החוק הזה. לכן אני קורא לכל חברי הכנסת להתנגד. 

<היו"ר דוד אמסלם:>
תודה רבה. יואל חסון, בבקשה. 

<רחל עזריה (כולנו):>
אני רוצה לשאול לגבי הסיכום, כי זה כולל גם עבירות ביטחון.
<היו"ר דוד אמסלם:>
הדבר שדיברנו עליו, זה יהיה בין הקריאה הראשונה לקריאה השנייה והשלישית. אשב עם המשטרה ונעשה שם שינוי.
<רחל עזריה (כולנו):>
ואז כל נפגעות תקיפה מינית- - -

<היו"ר דוד אמסלם:>
אל תדאגי.

<שולי מועלם-רפאלי (הבית היהודי):>
כל הדברים שצריכים להחריג אותם צריכים להופיע בהצעת החוק. 
<היו"ר דוד אמסלם:>
בבקשה, יואל חסון. 2 דקות לרשותך. 
<יואל חסון (המחנה הציוני):>
אדוני, לא רק שהצעת החוק הזאת לא ראויה וכל סעיפיה לא ראויים והמוטיבציה שלה לא ראויה. הדבר החמור באמת הוא שהצעת החוק הזאת היא לא באמת נגד המשטרה וגורמי האכיפה אלא היא נגד הציבור. ראש הממשלה לא מפחד מאימת החוקרים והמשטרה. הוא מפחד מן הציבור, הוא  מפחד מן התגובה הציבורית שתהיה על החלטות המשטרה. הוא מבין שברגע שיפורסמו פרטי החקירה בעבירות שלכאורה הוא יהיה חשוד בהן הוא יאבד את התמיכה הציבורית שלו. ברגע שהוא יאבד את התמיכה הציבורית שלו זה סוף העניין של בנימין נתניהו. הוא יודע את זה. לכן הצעת החוק הזאת נולדה. לכן היא נגד האינטרס הציבורי, היא נגד הזכות של הציבור לדעת, היא נגד הזכות של הציבור לדעת מי הוא ראש הממשלה שלו, במה הוא נחשד וכיצד הוא פועל. 
אגיד לכם משהו בצורה ברורה. אתם יודעים מה, הכול כאן מוקלט באמת מכל הכיוונים. ראש הממשלה נתניהו ואתם גמרתם את הקריירה. זה נגמר, זה שירת הברבור שלכם. אתם תסחבו עוד כמה חודשים, אתם תגיעו לעוד שנה. ברור שאתם תשלמו מחיר ציבורי יקר מאוד על ההתנהלות הזאת. זה מחלחל מלמטה, זה קיים. הציבור לא טיפש, הציבור מבין את זה ואתם תשלמו על זה מחיר ציבורי יקר. 

והדבר האחרון שאני רוצה לומר, מילא פגיעה באינטרס הציבורי, שברור שהוא מובהק לחלוטין. אתם גם בלי למצמץ פוגעים בביטחון המדינה. למה אתם פוגעים בביטחון המדינה? לא רק בעניין של ארגוני פשע אלא גם בכך שבקריאה הראשונה לא מופיעה ההחרגה של השב"כ, של שירות הביטחון הכללי. העובדה שזה לא מופיע בקריאה הראשונה, זה לא אומר בהכרח שזה יופיע בקריאה השנייה והשלישית. אני לא יודע, אולי זה יכול להיות מוגדר כנושא חדש או לא משנה מה. אתם מעמידים בסכנה את ביטחונם של אזרחי ישראל רק כדי להגן על נתניהו מאימת הציבור. 
<היו"ר דוד אמסלם:>
תודה רבה. דב חנין, בבקשה, 2 דקות לרשותך, ואנחנו מסיימים. 

<דב חנין (הרשימה המשותפת):>
תודה אדוני היושב-ראש. עמיתי חברי הכנסת, אני מבקש את תשומת לבכם. מה שקורה כאן הוא אחד התרגילים המשפטיים המבריקים ביותר שנעשו מזה הרבה שנים בכנסת. 
<היו"ר דוד אמסלם:>
אתה מייחס לי תחכום כזה? נו, באמת. 
<דב חנין (הרשימה המשותפת):>
התרגיל פשוט מאוד: חברים, הסעיף החדש הוא לא צמצום של סעיף 117. סעיף 117 לא נמצא בנוסח. הסעיף החדש הוא סעיף עצמאי לחלוטין. על פי המצב הקיים היום היועץ המשפטי לממשלה יכול לפרסם המלצות אם הוא רוצה. לפי הסעיף החדש היועץ המשפטי לממשלה, שהוא פרקליט, לא יכול לפרסם המלצות כי יש סעיף עבירה חדש ועצמאי, לא סעיף 117. לכן המהלך הזה הוא מהלך דרמטי וקיצוני. אתם בעצם סותמים את הפה ליועץ המשפטי לממשלה, מונעים ממנו אפשרות לפרסם את ההמלצה כפי שקיימת היום. 

אדוני יושב-ראש הוועדה, במצב הזה אני קודם כול רוצה חוות דעת של הייעוץ המשפטי לכנסת ואני רוצה התייחסות של נציגת היועץ המשפטי לממשלה לטענה שלי. בכל מקרה אני טוען שהנושא הזה חדש לחלוטין.
<היו"ר דוד אמסלם:>
בסדר גמור. בבקשה, לאה פדידה, 2 דקות לרשותך.

<לאה פדידה (המחנה הציוני):>
אני טוענת שאנחנו דנים בהצעת חוק חדשה לגמרי. הייתי בכל הישיבות. זה היה חוק ההמלצות, עכשיו זה הפך להיות חוק נגד הדלפות ופרסום.

<היו"ר דוד אמסלם:>
זה תהליך החקיקה, שבמהלכו אנחנו משנים. 

<לאה פדידה (המחנה הציוני):>
בעצם הפכנו את זה לחוק נגד הדלפת מעלליו של ראש הממשלה. אני חושבת שמגיע לנו זמן ללמוד את הנושא. 

<היו"ר דוד אמסלם:>
דרך אגב, זה קריאה ראשונה, את יודעת. יש לנו זמן. נערוך דיון. 

<מיקי רוזנטל (המחנה הציוני):>
זה חוק מעולה. 

<לאה פדידה (המחנה הציוני):>
הגיע הזמן שכחברי כנסת נקבל את הצעת החוק מחדש ונבין את השינויים בסעיפים. או שבעצם אנחנו אומרים: כל מטרת הצעת החוק היא להגן על מעלליו של ראש הממשלה, כדי שאנחנו הציבור לא נדע. אם זה כך- - -
<מיקי רוזנטל (המחנה הציוני):>
אתם רק פוגעים בו. 

<היו"ר דוד אמסלם:>
אני לא פותח את זה לדיון כרגע. בסופו של דבר השינוי היה מבחינתנו – אנחנו דנו- - -
<לאה פדידה (המחנה הציוני):>
איזה "באסה" שאין לי זכות לקרוא: "פעם ראשונה, פעם שנייה, פעם שלישית".

<ערן קמין:>
אדוני, הצעת החוק עברה בנוסח מסוים בוועדת השרים לענייני חקיקה. אתה הבאת נוסח חדש. אני מבקש להתייחס לנוסח החדש. 

<היו"ר דוד אמסלם:>
שינינו את הנוסח והקלנו אותו מהנוסח הקודם. 

<ערן קמין:>
בוועדת השרים לענייני חקיקה הוא היה ללא פסקה (4).

<היו"ר דוד אמסלם:>
דרך אגב, ועדת השרים לענייני חקיקה, עכשיו תיאמתי את זה איתם. אתה בעל הבית של ועדת השרים?
<ערן קמין:>
הייתי בוועדת השרים לענייני חקיקה. 
<היו"ר דוד אמסלם:>
אני מודיע לך, הנה יועץ השרה נמצא פה, זה מאושר, כפוף להחלטת ועדת השרים. 
<מיקי רוזנטל (המחנה הציוני):>
סליחה, שרת המשפטים היא יושבת-ראש ועדת השרים לענייני חקיקה, היא לא ועדת השרים לענייני חקיקה. מה זה? התבלבלתם.

<היו"ר דוד אמסלם:>
אגיד לך איך זה עובד: ברגע שיש שר שמתנגד ואחרי כן הוא מוריד את ההתנגדות אז אנחנו רואים את זה כהסרת ההתנגדות. 
<מיקי רוזנטל (המחנה הציוני):>
לא, לא, לא. 

<ערן קמין:>
יש סעיפים חדשים בנוסח שהבאתם ואשמח להתייחס אליהם.

<היו"ר דוד אמסלם:>
הבנתי, תודה רבה. ערן קמין, יש לך 2 דקות להציג את הטיעון. אני מבקש שתעזוב את הצעת החוק. דיברנו על הצעת החוק, היית פה שעות. לגבי השינויים, מה העמדה שלכם?
<לאה פדידה (המחנה הציוני):>
רגע, הזמן שלי קוצץ כי אמרתי "בנימין נתניהו"?

<היו"ר דוד אמסלם:>
מספיק, כבר דיברת 3 דקות. בבקשה. 

<ערן קמין:>
הבעיה היא בסעיף שאדוני הביא בפני הוועדה, אותו סעיף חדש, שמעבר לעובדה שהוא מכתים ציבור שלם של חוקרים ושל פרקליטים, אני מדבר על הסעיף שקובע את שנת המאסר – הסעיף הזה מכתים ציבור שלם של חוקרים ופרקליטים. אגב, הוא לא מדבר על סנגורים, שכפי שהסברתי לאדוני, שגם הם מקבלים את המידע הזה. 
<מיקי רוזנטל (המחנה הציוני):>
אנחנו נטפל בהם.

<ערן קמין:>
מעבר להכתמה של חוקרים ופרקליטים, בסעיף המתוקן השני אתה מדבר על "ערב חקירה". "ערב חקירה" זה מושג שקצת קשה לכמת אותו, אנחנו צריכים לדבר על זה. 

<היו"ר דוד אמסלם:>
נעשה עליו כוונון עדין, אין בעיה. זה הרעיון. 

<ערן קמין:>
וגם לגבי סעיף 241, צריך להיות: "חרף האמור בסעיף 117 לחוק העונשין".

<היו"ר דוד אמסלם:>
אין בעיה, את הקטעים הטכניים עוד נלבן. הרי הבנת את המהות.
<ערן קמין:>
אבל זה לא טכני, אדוני היושב-ראש. חשוב להבין שהסעיף הזה כאשר הוא מייחס שנת מאסר לחוקרים שעושים עבודתם נאמנה רק משום שהם אחראים על שורה תחתונה, לייחד להם סעיף עונשין מיוחד – הדבר פוגע באמון הציבור.  

<היו"ר דוד אמסלם:>
הסעיף הזה היה כבר. 
<ערן קמין:>
אבל הורדנו אותו, אדוני היושב-ראש. 
<היו"ר דוד אמסלם:>
טענתם את זה גם אז. עדיין, בסופו של דבר, אני מבין אותך, נדבר על זה לאחר הקריאה הראשונה, בהכנה לקריאה השנייה והשלישית. 

רבותי, אני מבקש להביא את הצעת החוק להצבעה. 

<תמר זנדברג (מרצ):>
רגע, מה עם הסעיף השני על הוראת המעבר? לא דיברנו על זה. 

<היו"ר דוד אמסלם:>
דיברנו. את רוצה לדבר? אנחנו דיברנו. 

<תמר זנדברג (מרצ):>
לא דיברנו. 

<היו"ר דוד אמסלם:>
הרי אמרתי שיהיה דיון משולב. 

<תמר זנדברג (מרצ):>
בדיוק להיפך, אמרת שנדבר רק על פסקה (4).

<היו"ר דוד אמסלם:>
חברת הכנסת זנדברג, אני מסכים אתך, את צודקת, את היחידה שלא דיברת על זה. בבקשה, 2 דקות לרשותך. 

<דוד ביטן (הליכוד):>
הוא אמר שידברו על שני התיקונים ביחד. אספור כמה פעמים את אומרת את השם נתניהו.

<היו"ר דוד אמסלם:>
בבקשה, יש לך 2 דקות בדיוק. 

<תמר זנדברג (מרצ):>
יש לי הפתעה בשבילך. את הדברים שלי בסעיף הזה אני רוצה לייחד דווקא לא לנתניהו, וזו הפעם הראשונה והאחרונה שאזכיר אותו, אלא דווקא לכולנו, שמשום מה הנציגים שלכם לא דיברו כאן בדיון בכלל. זה סעיף ההתקפלות שלכם, חבר הכנסת פולקמן. אתם שמתם עצמכם לשומרי הסף, גררתם כאן את כל המדינה ואת כל הממשלה ואת כל הכנסת, ובסוף לא התפשרתם אלא התקפלתם. זאת התקפלות רבתי. לפחות אל תעשו קולות של מגני שלטון החוק ושומרי הסף, כאשר בסוף אתם מתקפלים ונותנים לחוק המושחת הזה להגן על ראש הממשלה המושחת הזה, רק אתם יוצאים עם אדרתכם נקייה. לא, זה ההתקפלות שלכם, הוראת המעבר המבישה הזאת. תוליכו את הבושה למקום אחר, לא לפה. 
<היו"ר דוד אמסלם:>
תודה רבה. חבר הכנסת פולקמן, דקה לרשותך ואנחנו ניגשים להצבעה. 

<רועי פולקמן (כולנו):>
קל לחברת הכנסת זנדברג כנציגת האופוזיציה הנצחית לדבר. אנחנו לאורך כל הדרך אמרנו בצורה ברורה, ופה אני רוצה להודות ליושב-ראש הקואליציה וליושב-ראש הוועדה- - -
<יואל חסון (המחנה הציוני):>
- - -

<רועי פולקמן (כולנו):>
לא, יש הבדל בתפקידים. 

<היו"ר דוד אמסלם:>
חבר הכנסת יואל חסון, אל תפריע. 

<רועי פולקמן (כולנו):>
אני רוצה להודות לכם- - -

<תמר זנדברג (מרצ):>
אז התקפלתם בגלל משמעת קואליציונית? זה מה שאתה אומר? איזה מין תירוץ זה?
<היו"ר דוד אמסלם:>
חברת הכנסת זנדברג, שימי לב כמה פעמים את מפריעה לי בדיון הזה. אחרי זה את טוענת שאני מוציא אותך סתם.
<תמר זנדברג (מרצ):>
באמת הוצאת אותי סתם.

<רועי פולקמן (כולנו):>
אני מודה לאדוני היושב-ראש על הנכונות להגיע לסיכום הזה. לאורך כל הדרך עשינו הפרדה ברורה בין עבודת המשטרה, ופה נאמר בצורה ברורה שעל חקירות עבר אפשר יהיה להגיש המלצות, לבין סוגיית הפרסום. מן היום הראשון נאמר במפורש שהיועץ המשפטי לממשלה על פי שיקולו יוכל- - - 
<היו"ר דוד אמסלם:>
זה לא "ערב חקירה". אנחנו נסדיר את המהות. אל תדאג.

<מיקי רוזנטל (המחנה הציוני):>
מה זה פה, אתה הולך עם החבר'ה? הנוסח שאתם מצביעים עליו עכשיו, קודם מצביעים על הדבר הזה ואז מסדירים? 

<שולי מועלם-רפאלי (הבית היהודי):>
יש כוונון עדין. 

<מיקי רוזנטל (המחנה הציוני):>
החוק נכנס כמשאית מתה, היא נהייתה פולקסווגן. מה הקשר בין זה לזה?

<היו"ר דוד אמסלם:>
מיקי רוזנטל, אני קורא אותך לסדר בפעם השלישית. נא להוציא את מיקי רוזנטל. זכית. לך תעשה קידוש בשבת. כל המצלמות מכוונות ורואים שאתה יוצא. בבקשה. 
<תמר זנדברג (מרצ):>
זה לא קשור- - -

<רועי פולקמן (כולנו):>
אנחנו עושים הפרדה בין ניהול החקירות, שלגביהן המשטרה תוכל להגיש המלצות בהתאם לסיכום או לבקשה של היועץ המשפטי לממשלה, ואת זה דרשנו, לא תהיה כאן חקיקה רטרואקטיבית ופרסונלית. לגבי הפרסום – לאורך כל הדרך אמרנו שאנחנו מקבלים את זה. 
<לאה פדידה (המחנה הציוני):>
זה מתייחס רק לנתניהו. אתה לא יודע על מה אתה מצביע. 
<תמר זנדברג (מרצ):>
נו, באמת. 

<היו"ר דוד אמסלם:>
חברת הכנסת זנדברג, אני לא רוצה להוציא אותך. אני עובר להצבעה. 

<יואל חסון (המחנה הציוני):>
אי אפשר לעבור להצבעה כי לא נגענו בכל הסעיפים. 
<היו"ר דוד אמסלם:>
אני נגעתי בכל הסעיפים.

<יואל חסון (המחנה הציוני):>
אתה. אנחנו לא. אנחנו לא סטטיסטים פה. 

<היו"ר דוד אמסלם:>
אנחנו עוברים להצבעה. אני רוצה שמנהלת הוועדה תקרא את שמות המצביעים. 

<יואל חסון (המחנה הציוני):>
יש לי הצעה לסדר. 

<היו"ר דוד אמסלם:>
לא אצלי. אין דבר כזה הצעה לסדר כעת. 
<דוד ביטן (הליכוד):>
אין הצעה לסדר באמצע ההצבעה. 

<היו"ר דוד אמסלם:>
בבקשה תקראי את שמות חברי הכנסת שמצביעים. 

<דב חנין (הרשימה המשותפת):>
ביקשתי תשובה מן היועץ המשפטי של הוועדה. תן ליועץ המשפטי לענות על הטענה שלנו. 

<דוד ביטן (הליכוד):>
לא באמצע הצבעה. 

<דב חנין (הרשימה המשותפת):>
ביקשתי תשובה מן היועץ המשפטי של הוועדה. 

<היו"ר דוד אמסלם:>
דב חנין, אתה מפריע לי. אתה לא ברשות דיבור. שמעתי אותך. אשאל אותו. יש מניעה שנערוך הצבעה על השינויים האלה?
<עידו בן-יצחק:>
אין מניעה להצביע. 
<דב חנין (הרשימה המשותפת):>
אבל אני מבקש ממנו תשובה. 

<היו"ר דוד אמסלם:>
אחרי כן תשאל אותו. 

<דב חנין (הרשימה המשותפת):>
- - -

<היו"ר דוד אמסלם:>
דב חנין, אני קורא אותך לסדר בפעם הראשונה. 
<דב חנין (הרשימה המשותפת):>
נצביע לפני שקיבלנו תשובה? מה המשמעות של הסעיף? אני מבקש את תשובת היועץ המשפטי.

<היו"ר דוד אמסלם:>
דב חנין, אני קורא אותך לסדר בפעם השנייה. הוא אמר שבסך הכול הוא לא רואה את זה כמוך ושאפשר להצביע. 
<דב חנין (הרשימה המשותפת):>
הוא אמר שאפשר להצביע. זה לא אותו דבר. אני רוצה לשמוע מה המשמעות של הסעיף הזה. 

<היו"ר דוד אמסלם:>
אתה מפריע לי להצביע על הצעת החוק. 

<דב חנין (הרשימה המשותפת):>
זה ייקח 3 דקות. תן לו להסביר, תן לו להביע עמדה. 

<תמר זנדברג (מרצ):>
תן לו להסביר מה ההבדל בין זה ובין זה. 

<דב חנין (הרשימה המשותפת):>
זה עבירה שחלה גם על היועץ המשפטי לממשלה. הוא פרקליט. 

<היו"ר דוד אמסלם:>
אגיד לך את התשובה. היועץ המשפטי לממשלה היום לדעתי – וזה בעצם מהות החוק וכך אמרתי מתחילת הדרך – פועל לא בסמכות.

<דב חנין (הרשימה המשותפת):>
אתם גורמים לכך שהוא יהיה עבריין. 

<דוד ביטן (הליכוד):>
הוא לא פרקליט. 

<יעל כהן-פארן (המחנה הציוני):>
- - -
<שולי מועלם-רפאלי (הבית היהודי):>
עמית מררי אומרת שהיועץ המשפטי לממשלה הוא לא פרקליט.

<דב חנין (הרשימה המשותפת):>
תנו לו לענות, נשמע את ההסבר לסעיף הזה.

<היו"ר דוד אמסלם:>
דב חנין, אתה מפריע לי. תמר זנדברג, את מפריעה לי עכשיו בהצבעה. אני מבקש לקרוא את שמות המצביעים, בבקשה. 
<לאה קריכלי:>
המצביעים הם חברי הכנסת דוד אמסלם, נאוה בוקר, אמיר אוחנה במקום אורן חזן, דוד ביטן, טלב אבו עראר, דב חנין, יעל גרמן, רועי פולקמן במקום אכרם חסון, שולי מועלם-רפאלי במקום בצלאל סמוטריץ',  יואב בן צור, יוליה מלינובסקי במקום חמד עמאר, יעקב אשר, תמר זנדברג, יעל כהן-פארן ולאה פדידה במקום זוהיר בהלול. 
<היו"ר דוד אמסלם:>
תודה רבה. מי בעד הצעת החוק כפי שהקראנו, כולל כל התיקונים? ירים את ידו. מי נגד? מי נמנע? 
הצבעה

בעד – 9
נגד – 6
נמנעים – אין

הצעת חוק סדר הדין הפלילי (תיקון – איסור המלצה או חוות דעת של רשות חוקרת), התשע"ח-2017, עם התיקונים שהוכנסו בה, נתקבלה.
<דב חנין (הרשימה המשותפת):>
נגד לגמרי. ביזיון החוק הזה. זה חוק האפליה. 

<תמר זנדברג (מרצ):>
בושה, חוק מושחת שמגן על ראש ממשלה מושחת.

<היו"ר דוד אמסלם:>
9 בעד, 6 נגד. אני קובע שהצעת החוק עברה בהכנה לקריאה הראשונה. 
<יעל כהן-פארן (המחנה הציוני):>
רביזיה. 

<היו"ר דוד אמסלם:>
רביזיה תהיה ב-14:25.
<הישיבה ננעלה בשעה 13:55.>

